ISSN 0351 -7306



HRVATSKI ZAVOD ZA JAVNO ZDRAVSTVO EPIDEMIOLOŠKA SLUŽBA

10000 ZAGREB ROCKEFELLEROVA 7 TEL/FAX : (01) 46 83 004

Ušljivost ili pedikuloza je pruriginоznа, pаrаzitаrnа zaraznа dеrmаtоzа koja se pojavljuje širom svijeta.

**UŠLJIVOST GLAVE**

Uši glave infestiraju vlasište glave i vrata ljudi te pričvršćuju svoja jajašca (gnjide) u blizini korijena vlasi te se hrane ljudskom krvlju nekoliko puta dnevno. Uši glave ne prenose zarazne bolesti.

**Uzročnik:**

Uš glave, *Pediculus humanus var. capitis* je ektoparazit koji najčešće može zahvatiti vlasište, a samo ponekad obrve i trepavice ljudi širom svijeta.

Na vlasištu se najčešće mogu naći na području oko i iza uha, na području tjemena i zatiljka odnosno stražnje strane glave.

Odrasla uš glave dužine je oko 2-3 mm, veličine sjemenka sezama. Uš glave ima tri razvojna oblika jedinke: jajašce (gnjida), nimfa i adultni/odrasli oblik.

**Put prijenosa:**

Ušljivost glave/vlasišta prenosi se najčešće bliskim kontaktom s osobe na osobu odnosno izravnim kontaktom s glavom/vlasištem infestirane osobe.

Uši se izuzetno mogu prenijeti korištenjem zajedničkih češljeva, četki, kapa, šešira, marama, šalova, ukrasnih traka za kosu, odjevnih predmeta, ručnika, jastuka, posteljine koje koristi infestirana osoba.

Ne prenose se putem vode u bazenu. Ulogu u prijenosu ušljivosti glave nemaju psi, mačke i ostali kućni ljubimci.

Ušljivost glave najčešće se javlja u djece dobi 3-14 godina, vrtičke dobi koja pohađaju dječje vrtiće i/ili različite igraonice predškolske dobi te među, osnovnoškolcima i članovima kućanstava infestirane djece i drugim bliskim kontaktima.

Moguća je pojava ušljivosti u različitim kolektivima ili okupljanjima u zatvorenim prostorima gdje je su osobe u bliskom kontaktu kao što su različiti domovi za djecu i odrasle, čak i prilikom različitih okupljanja radi sportskih aktivnosti, različitih natjecanja, proslava, pohađanja različitih kampova (sportskih, glazbenih, jezičnih i sl.) koji se najčešće odvijaju tijekom školskih praznika.

**Klinička slika:**

Infestacija tipično zahvaća vlasište, no mogu biti zahvaćene obrve i trepavice, a moguće i brada. U aktivnu infestaciju obično je uključeno ≤20 ušiju.

Prisutni su osjećaj škakljanja i svrbež vlasišta, te razdražljivost i nesanica, budući da su uši glave najaktivnije noću.

Svrbež nastaje zbog alergijske reakcije na ubode uši, pa dovodi do češanja i grebanja, što može uzrokovati pojavu ranica i ogrebotina koje se mogu sekundarno bakterijski inficirati.

**Dijagnoza**:

Ušljivost se dijagnosticira ovisno o nalazu živućih ušiju (nimfa/adulta). One se otkrivaju pažljivim pročešljavanjem mokre kose (olakšano uz dodatak regeneratora za kosu) od korijena, pomoću češlja s vrlo gustim zupcima; žive uši se obično nalaze na zatiljku, tjemenu, iza uški i na sljepoočnicama.

**LIJEČENJE UŠLJIVOSTI GLAVE**

**DEPEDIKULACIJA (razušivanje) kao postupak liječenja odnosno** tretiranja ušljivosti glave treba provesti u svih osoba kojima se utvrdi aktivna infestacija.

Potrebno je prekontrolirati kosu i vlasište svih bliskih kontakata infestiranih osoba (članova kućanstva i sl.); a istodobno liječiti/tretirati treba one kojima se pregledom kose i vlasišta dokaže aktivna infestacija.

Primjena profilaktičkog tretmana opravdana je i za osobe koje dijele isti krevet s aktivno infestiranima.

Sve infestirane osobe kao i njihovi bliski kontakti (članovi kućanstva i sl.) trebaju se po mogućnosti **istodobno** liječiti / profilaktički tretirati.

Neki pedikulocidi (lijekovi/proizvodi koji uništavaju uši) imaju i ovicidan učinak (uništavaju jajašca).

U svrhu liječenja ušljivosti glave ili tretmana depedikulacije (razušivanja) koriste se proizvodi pedikulocidnog djelovanja kao što su **permetrin 1%,** drugi **piretroidi**, **piretrini** kao i drugi dostupni učinkoviti proizvodi (najčešće u obliku šampona i sl.).

Potrebno je kosu oprati i zatim proizvod nanijeti na mokru kosu, (iza ušiju, na tjeme i na zatiljak) preporučljivo držati na kosi 10 minuta, a nakon toga isprati vodom.

U tretmanu depedikulacije (razušivanja) osim primjene pedikulocida preporuča se iščešljavanje kose vrlo gustim češljem da bi se uklonile preostale uši i gnjide.

Nakon primjene pedikulocidnog proizvoda (šampona) mora proći barem 2 dana prije

ponavljanja tretmana odnosno ponovne primjene šampona.

Ako se prilikom pregleda vlasišta opaze živa jajašca/gnjide liječenje se treba ponoviti nakon 7 dana.

**Dodatne higijensko-preventivne mjere** mogu se preporučiti kao dodatna pomoć za uklanjanje infestacije ušiju. Na primjer, šeširi, šalovi, jastučnice, posteljina, odjeća i ručnici koje je infestirana osoba nosila ili koristila u dvodnevnom razdoblju neposredno prije početka liječenja mogu se oprati u perilici rublja pomoću vruće vode te vrućim zrakom, jer se jajašca ubijaju kroz najmanje 5 minuta izlaganjem temperaturi 55-60°C.

Predmeti koji se ne mogu oprati, mogu se kemijski očistiti ili hermetički zatvoriti u plastičnu vrećicu na dva tjedna.

Predmeti poput šešira, pomagala za dotjerivanje i ručnika koji dolaze u dodir s kosom infestirane osobe ne smiju se međusobno dijeliti.

Usisavanjem namještaja i poda mogu se ukloniti vlasi/dlake zaražene osobe na kojima mogu biti pričvršćene gnjide.

Oko potrebe preporuke za dodatnim mjerama kao što je pranje osobnih stvari osoba koji imaju uši ili gnjide postoje različita mišljenja.